b'\n_START_ARTICLE_\nMu\xc8\x99chiul extensor al indexului\n_START_PARAGRAPH_\nMu\xc8\x99chiul extensor al indexului (Musculus extensor indicis) sau mu\xc8\x99chiul extensor propriu al indexului (Musculus extensor indicis proprius) este un mu\xc8\x99chi lung fusiform \xc8\x99i sub\xc8\x9bire a\xc8\x99ezat \xc3\xaen planul profund al mu\xc8\x99chilor posteriori ai antebra\xc8\x9bului (\xc3\xaen jum\xc4\x83tatea de jos a antebra\xc8\x9bului). Este cel mai medial din grupul mu\xc8\x99chilor profunzi, a\xc8\x99ezat medial \xc8\x99i paralel fa\xc8\x9b\xc4\x83 de mu\xc8\x99chiul extensor lung al policelui (Musculus extensor pollicis longus). Uneori mu\xc8\x99chiul lipse\xc8\x99te.\n_START_SECTION_\nInser\xc8\x9bii\n_START_PARAGRAPH_\nAre originea proximal\xc4\x83 pe fa\xc8\x9ba posterioar\xc4\x83 a ulnei (pe treimea ei distal\xc4\x83, distal de inser\xc8\x9bia mu\xc8\x99chiului extensor lung al policelui) \xc8\x99i a membranei interosoase adiacente._NEWLINE_Corpul muscular lung \xc8\x99i fusiform merge \xc3\xaen jos \xc3\xaempreun\xc4\x83 cu mu\xc8\x99chiul extensor al degetelor (Musculus extensor digitorum). La g\xc3\xa2tul m\xc3\xa2inii se continu\xc4\x83 cu un tendon care trece pe sub retinaculul extensorilor prin acela\xc8\x99i canal osteo-fibros cu mu\xc8\x99chiul extensor al degetelor. Aici este \xc3\xaenvelit de teaca tendoanelor extensorului degetelor \xc8\x99i a extensorului indexului (Vagina tendinum musculorum extensoris digitorum et extensoris indicis)._NEWLINE_La nivelul articula\xc8\x9biei metacarpofalangiene tendonul s\xc4\x83u se une\xc8\x99te cu tendonul corespunz\xc4\x83tor al mu\xc8\x99chiului extensor al degetelor, destinat degetului index \xc8\x99i se inser\xc4\x83 \xc3\xaempreun\xc4\x83 pe fa\xc8\x9ba dorsal\xc4\x83 a falangei a doua \xc8\x99i a falangei a treia a indexului (vezi mu\xc8\x99chiul extensor al degetelor).\n_START_SECTION_\nRaporturi\n_START_PARAGRAPH_\nEste cel mai medial mu\xc8\x99chi al planului profund al mu\xc8\x99chilor posteriori ai antebra\xc8\x9bului._NEWLINE_La nivelul antebra\xc8\x9bului este acoperit de mu\xc8\x99chiul extensor al degetelor \xc8\x99i al\xc8\x9bi mu\xc8\x99chii superficiali ai primului plan al mu\xc8\x99chilor posteriori ai antebra\xc8\x9bului, iar la m\xc3\xa2n\xc4\x83 este acoperit de fascie \xc8\x99i piele._NEWLINE_Acoper\xc4\x83 ulna, membrana interosoas\xc4\x83, articula\xc8\x9bia radiocarpian\xc4\x83, carpul \xc8\x99i metacarpul._NEWLINE_Este situat medial \xc8\x99i paralel fa\xc8\x9b\xc4\x83 de mu\xc8\x99chiul extensor lung al policelui (Musculus extensor pollicis longus)._NEWLINE_Pe fa\xc8\x9ba dorsal\xc4\x83 a metacarpianului al doilea tendonul s\xc4\x83u se afl\xc4\x83 medial de tendonul mu\xc8\x99chiului extensor al degetelor (Musculus extensor digitorum).\n_START_SECTION_\nAc\xc8\x9biune\n_START_PARAGRAPH_\nMu\xc8\x99chiul este extensor al indexului (\xc3\xaent\xc4\x83rind ac\xc8\x9biunea de extensiune a mu\xc8\x99chiului extensor al degetelor asupra indexului) \xc8\x99i ajut\xc4\x83 la extensia m\xc3\xa2inii.\n_START_SECTION_\nInerva\xc8\x9bia\n_START_PARAGRAPH_\nInerva\xc8\x9bia este asigurat\xc4\x83 de nervul interosos posterior (Nervus interosseus antebrachii posterior), ramur\xc4\x83 a nervului radial (neuromer C\xe2\x82\x87-C\xe2\x82\x88).\n_START_SECTION_\nVasculariza\xc8\x9bia\n_START_PARAGRAPH_\nVasculariza\xc8\x9bia este asigurat\xc4\x83 de artera interosoas\xc4\x83 posterioar\xc4\x83 (Arteria interossea posterior).'